**Predicatul-actualizare**

**Predicatul**este un component central al unei propoziții.

Predicatul este de două feluri: predicat verbal și predicat nominal.

**Predicatul verbal**arată ce face subiectul și se exprimă prin:

* verb predicativ, având categoria modului – *Copiii cântă*., inclusiv atunci când face parte dintr-o construcție pasivă cu verbul *a fi – Echipa noastră a fost ajutată de voluntari.;*
* locuțiune verbală, în structura căreia verbul are categoria modului: *Băiatul și-a luat inima în dinți.*;
* interjecție predicativă: *Uite că nu mai plouă!*

**Predicatul nominal**arată o calitate sau o caracteristică a subiectului și este alcătuit din verb copulativ + nume predicativ.

Verbele copulative sunt *a fi, a deveni, a ajunge, a ieși, a se face, a părea, a rămâne, a însemna.*

Numele predicativ este:

* simplu – când este alcătuit dintr-un singur termen: *Cerul este senin.*
* multiplu – când este alcătuit din mai mulți termeni: *Ana este simpatică și prietenoasă.*

Numele predicativ se exprimă prin diverse părți de vorbire:

|  |
| --- |
|  |

|  |  |  |
| --- | --- | --- |
| **substantiv** | **în cazul nominativ** | Ionel este *fiul*lui Take. |
| **în cazul acuzativ, cu prepoziție** | Rochia ei este *de mătase.* |
| **în cazul genitiv, cu prepoziție** | Ei sunt *contra imitațiilor.* |
| **locuțiune substantivală** | | Gestul lui este *o bătaie de joc.* |
| **pronume (personal,**  **personal de politețe,**  **posesiv, demonstrativ,**  **nehotărât, interogativ,**  **pronume relativ, negativ)** | **în cazul nominativ**  **în cazul acuzativ, cu prepoziție**  **în cazul genitiv, cu prepoziție** | Adevărul este *altul*.  *Cine*este autorul comediei?  Florile sunt *de la noi.*  Maria este *împotriva alor noștri.* |
| **adjectiv propriu-zis** | **în cazul nominativ** | Amintirile ei păreau *plăcute.* |
| **adjectiv provenit din verb la participiu** | **în cazul nominativ** | Câmpul este *înverzit.* |
| **numeral cardinal cu valoare pronominală** | **în cazul nominativ** | Ei sunt *doi*, noi suntem *patru.* |
| **numeral ordinal cu valoare pronominală** | **în cazul nominativ** | Ana va ieși *prima*la tragerea la sorți. |
| **verb la forme verbale nepersonale** | **infinitiv** | Visul lui este *de a primi*acest rol. |
| **supin** | Voința lui este *de admirat.* |
| **adverb de mod** | | Caietul lui este *altfel.* |

Un predicat verbal exprimat prin verbul predicativ ce face parte dintr-o construcție pasivă cu auxiliarul *a fi*se aseamănă cu un predicat nominal, alcătuit din verbul copulativ *a fi*și un nume predicativ exprimat prin adjectiv provenit din verb la participiu.

Cheia de verificare a verbului predicativ, parte a unei construcții pasive este complementul de agent.

*Bicicleta este stricată în mod repetat. (de către băiat)* – predicat verbal

*Florile sunt îmbobocite.*– predicat nominal, pentru că nu permite utilizarea complementului de agent.

Exercitiu:

* Construiește câte un enunț în care verbele a fi, a ajunge, a rămâne, a însemna să aibă funcția sintactică de predicat verbal și câte un enunț în care să fie folosite ca verbe copulative, intrând în alcătuirea unui predicat nominal.